आसामनि रायजो-राजाफोरा कर’ना जिउसानि सनदेरनाय थासारिनिफ्राय उदां जाहै जोबथारैयावनो सरासनस्रा सुबुंफोरनि थाखाय गुबुन मोनसे जेंनाया खर’ दैखांनाय बादि नुनो मोन्दों। बे जाबाय बासनि साननो हाथावै भारा बारायनाय। आसामनि हान्था-मेला बिफाननि मन्थ्रिआ बुंदोंदि बासनि भारा बांनाय नङा। बेखौ होबथानाय जागोन । नाथाय बिथांनि बुंनायखौ दैनि फेंफोना बादि जाहैगोनखौसो जागोन बादि नुहुरो । बे बाथ्राखौ जों साननैसोनि उनाव रोखा जागोनखौ मिजिंगथिनो हायो। मानोना दा समाव डिजेल थावनि बेसेन बारायनाय, मथरनि जन्थ्र-पाटिफोरनि बेसेन बांनाय, फाहामनायनि थाखाय रां खरसा, टल गेटाव होनांनाय मासुल, द्राइभार-हेन्दिमेननि दान बान्था बांहोनाय बायदि गोबां जाहोननि थाखाय दावबायारि बासनि बिगुमाया बासनि भाराखौ बांहोनो गोनां जागोनखौ नुहुरो । बासनि बिगुमाफोरनि जानानै सानोब्ला बिनि बानबुंथि थायोब्लाबो नाथाय बिनि जोहै बांसिन खहा जागोन सरासनस्रा सुबुं आरो सोलोंथाइ फसंथानफोरनि फरायसा-फरायसुलिफोरासो होननानै सानखांनाय फैदों।